kardosdrur/scandi-wiki huggingface dataset:
Uecker

Uecker er en flod i de tyske delstater Brandenburg (hvor den kaldes Ucker) og Mecklenburg-Vorpommern i den nordøstlige del af landet . Den har sit udspring i området Uckermark, nær landsbyen Temmen. Den løber nordover gennem en række mindre søer, og gennem byerne Prenzlau, Pasewalk, Torgelow, Eggesin og Ueckermünde. Nær Ueckermünde munder Uecker ud i Stettin-noret, som er forbundet med Østersøen via de tre sunde Peenestrom, Świna og Dziwna.

Uecker har givet navn til to landkreise, Landkreis Uckermark i Brandenburg og Landkreis Uecker-Randow i Mecklenburg-Vorpommern.

Floder i Mecklenburg-Vorpommern
Floder i Brandenburg
Bad Doberan

Bad Doberan er en by og kommune i det nordøstlige Tyskland, beliggende under Landkreis Rostock i delstaten Mecklenburg-Vorpommern. Den har en befolkning på 11.424 (2006) og var til og med 2011 administrationsby i Landkreis Bad Doberan.

Bad Doberan er et gammelt kursted ved Østersøen. Byen ligger ca. 16 km vest for Rostock og er en stor turistby bl.a. på grund af badestranden i bydelen Heiligendamm. G8-topmødet i 2007 fandt sted i Heiligendamm fra den 6. juni til den 8. juni.

I klosterkirken Doberaner Münster i Bad Doberan ligger den danske dronning Margrete Sambiria (Margrete Sprænghest) begravet.

Se også 
 Den europæiske rute for teglstensgotik

Eksterne henvisninger 

 Doberan Newspaper 

Byer i Mecklenburg-Vorpommern
Kommuner i Mecklenburg-Vorpommern
Byer i Kreis Rostock
Ib Birkedal Hansen

Niels Rasmus Ib Birkedal Hansen (født 17. oktober 1909 i Århus, død ved henrettelse 20. juli 1950 København) var under 2. verdenskrig den højst placerede dansker i Gestapo. Han var chef for de københavnske stikkere og var en berygtet forhørsleder. Dette gjorde ham blandt medlemmer af den danske modstandsbevægelse til en frygtet og hadet skikkelse.

Ib Birkedal Hansen blev født som søn af premierløjtnant (senere grosserer i Århus) Johannes Frederik Birkedal Hansen (f. 1875 i Fuglse sogn, Maribo Amt) og hustru Anna Asta Eliesa (f. Nielsen 1879 i Vor Frelsers sogn, Kbh) og fik realeksamen i 1924. Efter en periode som sømand forsøgte han sig med en række fejlslagne forretninger. På sin fødselsdag 17. oktober 1934 blev han i Åby sogn, Århus Amt gift med Mette Kirstine Nielsine (f. Rasmussen 1904, Vor Frue sogn, Århus) og parret fik en datter året efter. I 1939 blev han idømt tre måneders betinget fængsel for bedrageri. I sommeren 1940 rejste han til Tyskland for at søge arbejde. Her opholdt han sig frem til 1943 og arbejdede bl.a for Gestapo i Hamborg. I 1943 blev Ib Birkedal Hansen tolk for Gestapo i København. Han steg hurtigt i graderne og fik efterhånden en fast gruppe af medarbejdere omkring sig, Birkedalgruppen. Gruppens opgave var at opspore og afhøre eller dræbe danske modstandsfolk. Under afhøringerne benyttede Ib Birkedal Hansen sig af systematisk og voldsom brug af tortur, og gruppens effektivitet og brutalitet gjorde den meget berygtet. Efter krigen ansloges det, at Birkedalgruppen var involveret i omkring 60% af anholdelserne af danske modstandsfolk.

Efter befrielsen blev Ib Birkedal Hansen eftersøgt i hele Europa og i 1947 pågrebet i Tyskland som det sidste medlem af Birkedalgruppen på fri fod. De fleste af gruppens medlemmer blev dømt til lange fængselsstraffe eller henrettelse. Under retsopgøret forsøgte Ib Birkedal Hansen at påberåbe sig sindssyge, for på den måde at opnå straffrihed. I forbindelse med mentalobservation til brug for retssagen, sad Ib Birkedal Hansen på Vestre Fængsels Sygeafdeling og blev tiltagende ejendommelig. Efterhånden var der bred enighed om at han var sindssyg, men det vurderedes samtidig, at han ikke havde været det tidligere og at det muligvis var hans 'skuespil' der efterhånden havde bragt ham ud i mental ubalance, hvorfor han blev fundet egnet til almindelig straf. I 1948 blev Ib Birkedal Hansen dødsdømt og i 1950 som den sidste i Danmark henrettet ved skydning i Henrettelsesskuret på Christianshavn. Ib Birkedal Hansen efterlod sig hustruen Lizzie Grethe (f. Jackobsen 1921 i Frihavns Sogn, Kbh,) og to børn. Parret var blevet gift i 7. april 1943 i Sankt Thomas sogn på Frederiksberg.

Se også

Kilder

Litteratur 
 Peter Øvig Knudsen, Birkedal, Gyldendal 2004 

Kriminalitetshistorie
Henrettede i Danmark i retsopgøret efter 2. verdenskrig
Nazister fra Danmark
Danmark under 2. verdenskrig
Personer henrettet ved skydning
Danskere i tjeneste for Nazityskland
Henrettede personer fra Danmark
Demmin

Demmin (IPA dɛˈmiːn) er en by og kommune i det nordøstlige Tyskland, beliggende under Landkreis Mecklenburgische Seenplatte i delstaten Mecklenburg-Vorpommern.

Demmin ligger i det Vorpommerske lavland ved sammenløbet af floderne Peene, Tollense og Trebel. Man kan sejle til Kummerower See og Stettiner Haff, og der er cykel- og vandreruter til Neubrandenburg.

Til 2011 var Demmin administrationsby i Landkreis Demmin.

Hanse
Kommuner i Mecklenburg-Vorpommern
Byer i Kreis Mecklenburgische Seenplatte
Matthew O'Callaghan

Matthew O'Callaghan er en amerikansk animator og tegnefilmsintruktør. Han er skaber af serien Louie og company fra 1994, der kørte på FOX Kids og den nye Peter Pedal film fra 2006.

Han har igennem 20 år arbejdet med animationsfilm, og har arbejdet for Disney de seneste år.

Eksterne henvisninger 
 

Tegneserietegnere fra USA
Alster

Alster er en flod i det nordlige Tyskland, beliggende i delstaterne Slesvig-Holsten og Hamborg. Den er en af Elbens bifloder med en længde på 53 km. Floden har sit udspring nær Henstedt-Ulzburg i landsbyen Kisdorferwohld, cirka 25 km nord for Hamborg. Alster løber mod syd og munder ud i Elben i Hansestaden Hamborg, som blev grundlagt ved flodbredderne. I centrum af hansestaden, har Alster været opdæmmet siden 1190, oprindelig i forbindelse med en vandmølle. I 1235 blev der bygget endnu en dæmning til en anden vandmølle, som ændrede floden til en sø.

Alster danner to kunstige søer indenfor Hamborgs bygrænser, kaldet Außenalster (Ydre Alster) og den mindre Binnenalster (Indre Alster). I dag er søerne og de omliggende parker vigtige rekreationsområder i centrum af storbyen.

Henvisninger 

 Biledgalleri
 Kort over Alster 

Floder i Slesvig-Holsten
Floder i Hamborg
Lotte Arnsbjerg

Lotte Arnsbjerg (født 11. marts 1965) er en dansk skuespiller og sanger.

Hun er uddannet på Skuespillerskolen ved Odense Teater og har været tilknyttet flere teatre i Odense og København. Hendes gennembrud var i TV 2-dramaserien Strisser på Samsø.

Lotte Arnsbjerg er sanger i duoen Glamorama sammen med guitaristen Johnny Stage. I 2019 lavede hun tekst og musik til og sang i teaterforestillingen Pigen Under Vandet på Teater Katapult i Aarhus. Lotte Arnsbjerg blev seksuelt misbrugt som barn, og forestillingen er en fortælling hendes barndomstraume.

Filmografi 
 Operation Cobra (1995)
 Rich Kids (2007)
 Comeback (2008)

Tv-serier 
 Alle elsker Debbie (1987)
 Strisser på Samsø (1997-1998)

Referencer

Eksterne henvisninger 
 Lotte Arnsbjergs hjemmeside
 

Skuespillere fra Danmark
Sangere fra Danmark
Dramatikere fra Danmark
Kim Splidsboel

Kim Splidsboel (født 25. november 1955) er en dansk fodboldtræner, der er forhenværende cheftræner for B.93. Han har tidligere været landstræner for Malawi.

Som spiller spillede han for Hvidovre IF og Herfølge BK.

Referencer

Eksterne henvisninger 
 

Fodboldtrænere fra Danmark
Fodboldspillere fra Danmark
Fodboldspillere fra Hvidovre IF
Fodboldspillere fra Herfølge Boldklub
Fodboldtrænere fra Hvidovre IF
Fodboldtrænere fra Brøndby IF
Pop FM

Pop FM er en dansk radiostation med sendetilladelser i Københavnsområdet (100.0 MHz) og Randers (99.9 MHz), samt på DAB og netradio. Radioen ejes af selskabet FM6 A/S, som er 60 pct. ejet af Berlingske Media og 40 pct. ejet af Bauer Media Danmark, der i Danmark bl.a. også står bag radiostationen The Voice.

Fra 1999 til 2005 drev SBS Radio en række lokale radiostationer under samme navn. Det daværende Pop FM måtte lukke, men åbnede igen den 29. januar 2010, denne gang udelukkende som netradio . Den 20. september 2010 blev stationen relanceret og åbnede igen på FM , efter at have fået sendetilladelserne på den sjette jordbaserede FM-radiokanal, også kendt som FM6, som før havde tilhørt Radio 100FM.

Samarbejdet med Berlingske Media, som på papiret er hovedaktør i Pop FM, skyldes primært, at SBS Radio, som også driver den Den femte jordbaserede FM-radiokanal, Nova FM, ikke måtte eje begge de landsdækkende sendetilladelser. Det er dog muligt at eje en mindre del.

Pop FM har specialiseret sig i at spille musik fra 60'erne, 70'erne, 80'erne og 90'erne, og programfladen består af programmer med én vært af gangen, med fokus lagt på musikformidling og nyheder i dagstimerne. Derudover sendes temaprogrammer, f.eks. om 80'er musik. Nyhederne på stationen leveres af BT.

Frekvenser

Ekstern henvisning 
 Pop FMs hjemmeside

Referencer 

Radiokanaler fra Danmark
Etableret i 1999
SBS Radio
Berlingske Media
Sødring Vildtreservat

Sødring Vildtreservat er et vildtreservat, der ligger ved udløbet af Randers Fjord og et område op langs kysten til udløbet af Mariager Fjord.

Et område på 38 ha strandenge med tidevandsrender, som kaldes loer, blev fredet i 1978. I 1999 udlagde Miljø- og Energiministeriet det kystnære havområde til vildtreservat, et areal på i alt 2.255 ha fordelt på 25 ha på land og 2.230 ha i havet. Det bedst beskyttede område er de små holme Mellempolde ved udløbet af Randers Fjord, hvor der er færdsel forbudt fra 1. april til 15. juli af hensyn til ynglende kystfugle. I resten af området er jagt og brætsejlads forbudt i den sydlige del af reservatet ud for Sødring, mens der er forbud mod motorbådsjagt og opsøgende jagt i den øvrige del.

Eksterne kilder/henvisninger
Naturstyrelsens folder om reservatet 

Fredede arealer i Danmark
Vildtreservater i Danmark
Randers Kommunes geografi
Randers Fjord
Pop Rocks

Pop Rocks er en type slik, der "eksploderer" i munden. Opfundet af William A. Mitchell i 1956. Blev sat i kommerciel produktion i 1975.

Silkket bliver fremstillet ved at ophede bolchemasse (lavet af bl.a. sukker, laktose (mælkesukker), kornsirup tilsat smagsstoffer) til den smelter, og derefter udsætte den for karbondioxid på gasform under tryk til bolchemassen igen er kølet af. På denne måde skabes små bobler under tryk i bolchemassen.

Når slikket kommes i munden og kommer i kontakt med spyttet smelter det og udløser karbondioxidet i små kildrende og boblende eksplosioner.

Pop Rocks blev kortvarigt taget af markedet i 1983, da en vandrehistorie florerede om, at hvis man spiste Pop Rocks og drak cola samtidig ville maven eksplodere.

I Danmark nåede slikket ikke igen samme popularitet som i 1970'erne og start 80'erne.

Kilder 
    
  
 General Foods Corporation's  (PDF) 

Slik
Adelard af Bath

Adelard af Bath (ca. 1080 – ca. 1160), lat.: Adelardus Bathensis, var en engelsk lærd fra 1100-tallet. Man har kaldt ham den første engelske videnskabsmand.

Adelard skrev afhandlinger om instrumenterne abacus og astrolabium. Han oversatte flere vigtige arabiske videnskabelige tekster til latin, herunder antikke græske tekster, der endnu kun fandtes i arabisk oversættelse, blandt andet Euklids Elementer samt tekster, der hjalp med at introducere brugen af nul i vesten. Hans bog om naturfilosofi, Quaestiones Naturales, viste hvordan ræsonnement og observation kunne udnyttes til at forklare naturlige fænomener.

Adelard tilbragte syv år på rejse gennem Nordafrika og Lilleasien; han studerede i Tours og underviste i Laon.

Han slog sig ned i Bath i England omkring år 1122.

Fodnoter

Litteratur 

 Burnett, Charles, red. og oversættelse. (1999). Adelard of Bath, Conversations with His Nephew: On the Same and the Different, Questions on Natural Science og On Birds. I samarbejde med Italo Ronca, Pedro Mantas España og Baudouin Van den Abeele. Cambridge: Cambridge University Press. 
 Burnett, Charles. (1987). Adelard of Bath: an English scientist and Arabist of the early twelfth century. Warburg Institute, University of London.

 Cochrane, Louise. (1995). Adelard of Bath: The First English Scientist. London: British Museum Press. paperback 
 Haskins, Charles H. (1927). "Adelard of Bath,"pp. 20-42 in Haskins, Studies in the History of Medieval Science. Cambridge: Harvard University Press.
 Thorndike, Lynn. (1923). A History of Magic and Experimental Science: During the First Thirteen Centuries of Our Era, Volume II. Columbia University Press, New York and London, 1036 pages. pp. 19-49.

Eksterne kilder/henvisninger 
 Tidslinje  for Adelard, fra "Bath Royal Literary and Scientific Institution" 
 Uddrag af Adelard's "Very Difficult Natural Questions" 
 Om latinske oversættelser i 1100-tallet 
 Kort om instrumentet astrolabium som senere blev afløst af sekstanten.

Oversættere fra England
Filosoffer fra England
Forfattere fra middelalderen
Forfattere fra England før 1707
Grønt tag

Grønt tag er benævnelsen for tagkonstruktioner, der har et vækstlag af planter/græs som beklædning. Fordelen ved denne type beklædninger i forhold til traditionelle materialer er, at det kan medvirke til et mere behageligt indeklima.

Grønne tage kendes i kontinuerlig tradition siden forhistorisk tid i store dele af Norden i form af tørvtag med græsbevokset torv på vandtæt birkebark.

En af de væsentligste forudsætninger for, at et grønt tag lykkes er, at afdræning og vandtilbageholdelsen fungerer optimalt, og nok så vigtigt, at det valgte vækstmedie er egnet til opgaven. Muldjord fungerer ikke på tag eller dæk. Vækstmediet skal indeholde en væsentlig andel mineralske partikler, og for at disse samtidigt kan medvirke til vandtilbageholdelsen, er produkter som f.eks. letklinker eller lignende vigtige bestanddele.

I Normer og vejledning for Anlægsgartnerarbejder 2006 er løsningsmuligheder og data, såsom vægtbelastning og vegetationstypper, anvist.

Tagformer
Bæredygtigt byggeri
36 Crazyfists

36 Crazyfists er et heavy metal band fra in Anchorage, Alaska. Bandets navn kommer fra Jackie Chan filmen "Jackie Chan and the 36 Crazy Fists". De har udgivet 7 studie albums: In the Skin (1997), Bitterness the Star (2002), A Snow Capped Romance (2004), Rest Inside the Flames (2006), The Tide and Its Takers (2008), Collisions and Castaways (2010), and Time and Trauma (2015).

Eksterne henvisninger 

Nu metal-grupper
Musikgrupper fra 1994
Gry Trampedach

Gry Trampedach (født 1978 i Fredensborg) er en dansk sangerinde. Hun vandt i 1995 talentkonkurrencen Stjerneskud på TV3 med en sang af Sanne Salomonsen. Trampedach er datter af sanger, musiker og komponist Nis P. Jørgensen (Nis Pis Band).

I 1996 udgav hun sammen med Peter Schmeichel singlen "We Can Do it Again". Hun sang kor på en række danske udgivelser og var korpige ved både Dansk Melodi Grand Prix og Eurovision Song Contest.

Sammen med bandet Cantina udgav hun i 1999 et album, og i 2003 udgav hun soloalbummet Tæmmes vildt af dig. I 2005-2006 var hun fast korpige i Johnny Deluxe, som hun også turnerede med. Hun sang rap på sangen "Drenge Som Mig" fra deres album LUXUS fra 2005.

I 2007 sang hun "Anna var i Anders kær" i duet på albummet Sange til Anker. Samme år blev hun mor til drengen Lui.

I 2012 sang hun sammen med Søren Launbjerg introsangen til Pokémons 14 sæson (Pokémon: Black & White) på dansk og til filmene Pokémon Filmen Black: Victini og Reshiram og Pokémon Filmen White: Victini og Zekrom

Diskografi 
 2003 Tæmmes vildt af dig

Eksterne henvisninger 
 Hjemmeside 
 Gry Trampedach på Discogs

Noter 

Sangere fra Danmark
Personer fra Fredensborg
Søren Nielsen (flertydig)

Flere personer bærer navnet Søren Nielsen:

 Søren Nielsen (1853-1922) – en dansk filmproducent og biografejer.
 Søren Nielsen (fodboldspiller, født 1968) – en dansk fodboldspiller (målmand).
 Søren Nielsen (fodboldspiller, født 1982) – en dansk fodboldspiller (midtbane).
 Søren Nielsen (fodboldspiller, født 1984) – en dansk fodboldspiller (målmand).
 Søren Nielsen (ishockeyspiller, født 1977) – en dansk ishockeyspiller (forward).
 Søren Nielsen (ishockeyspiller, født 1984) – en dansk ishockeyspiller (målmand).
 Søren Nielsen (atlet) – en dansk atlet (sprinter).
 Søren Nielsen (politiker) – landsformand for Liberal Alliances Ungdom
 Søren Nielsen (professor) – professor på Aarhus universitet
Butler

En butler er en person, der arbejder i sin arbejdsgivers husholdning. Butlere er ofte ansat i større huse for at tjene herskabet og sørge for praktiske gøremål som at tage imod besøgende og vise dem til rette, servere og lignende. I store husholdninger kan der være et stort antal tjenere som udfører forskellige opgaver, ofte organiseret som et omstændeligt hierarki. En tjener bærer ofte uniform.

Se også 
 Mundskænk

Eksterne henvisninger 

Tjenestefolk
Peter Pedal

Denne artikkel handler om børnebøgerne om Peter Pedal. For tegnefilmen om denne figur, se Peter Pedal (film)

Aben Peter Pedal, alternativt Peter Nysgerrig eller Georg Nysgerrig (eng. Curious George) er hovedpersonen i en række billedbøger af det tyske kunstnerpar H. A. Rey og Margaret Rey. Den første bog hed Curious George og blev udgivet i New York i 1941. Det plejede at være H. A Rey, der stod for de færdige illustrationer, mens Margaret stod for teksten.

Bøgerne handler om den nysgerrige abe Peter Pedal, der bliver flyttet fra sit hjem i Afrika af "Manden med den gule hat", for at bo sammen med ham i storbyen.

Bøger om Peter Pedal

Engelske originaltitler og udgivelsesår 
 1941: Curious George
 1947: Curious George Takes a Job
 1952: Curious George Rides a Bike
 1957: Curious George Gets a Medal
 1958: Curious George Flies a Kite
 1963: Curious George Learns the Alphabet
 1966: Curious George Goes to the Hospital

Peter Pedal hedder Curious George på engelsk, Nicke Nyfiken på svensk og Nysgjerrige Nils på norsk. Fra 1980'erne er der udgivet en lang række nye titler med de samme figurer og i den samme stil som de oprindelige.

Spillefilmen 
4. august 2006 havde den amerikanske animationfilm Peter Pedal dansk biografpremiere. Filmen blev instrueret af Matthew O'Callaghan (Louie og company) og filmselskabet er Universal Pictures. Filmen varer 1 time og 24 minutter og er i Danmark tilladt for alle.
Filmmusikken er skrevet og sunget af Jack Johnson.

Eksterne henvisninger 
 Bøger og produkter med Peter Pedal (på engelsk) 
 Peter Pedal-filmen
 Peter Pedal-produkter (engelsksprogede salgssider)

Børnebøger
Litteratur i USA
Fiktive personer
Jean M. Auel

Jean M. Auel (født Jean Marie Untinen 18. februar 1936) er en amerikansk forfatter og kendt for at have skrevet serien Jordens børn, som handler om fortidskvinden Ayla. Der er udkommet seks bøger i den nu afsluttede serie.

Jordens børn-serien 
 Hulebjørnens klan (The Clan of the Cave Bear), 1980
 Hestenes dal (The Valley of Horses), 1982
 Mammutjægerne (The Mammoth Hunters), 1985
 Rejsen over stepperne (The Plains of Passage), 1990
 Folket i klippehulerne (The Shelters of Stone), 2002
 Hulernes sang (The Land of Painted Caves), 2011

Hulebjørnens klan (The Clan of the Cave Bear) er filmatiseret i 1986.

Romanforfattere fra USA
H.A. Rey

Hans Augusto Rey, kendt som H. A. Rey (16. september 1898 i Hamburg i Tyskland – 26. august 1977 i Cambridge, Massachusetts i USA) var en tysk-amerikansk illustrator og børnebogforfatter. Sammen med sine kone Margaret Rey, som han havde giftet sig med i 1935, skabte han flere billedbøger for børn. Særlig kendt blev de for serien om abekatten Peter Pedal (Curious George). H. A. Rey underviste ellers i astronomi.

Se også 
 Margaret Rey
 Peter Pedal

Eksterne henvisninger 
 Film om Peter Pedal
 H. A. and Margret Rey Collection (på engelsk)

Illustratorer fra USA
Astronomer fra USA
Børnebogsforfattere fra USA
Personer fra Hamborg
Tjener

En tjener er en person, der arbejder på en restaurant, en bar eller i private hjem og serverer mad og drikke.

Se også 
 Sommelier
 Butler
 Bartender
 Kammerherre

Eksterne henvisninger 

Stillingsbetegnelser
Medievidenskab

Medievidenskab er den videnskab, der beskæftiger sig med de moderne massemediers historie, opbygning og effekter på individ og samfund ved at se medierne i en historisk, politisk, social og kulturel kontekst.

I begyndelsen var medievidenskaben et forskningsområde indenfor både humaniora og samfundsvidenskab, men nu er den blevet en selvstændig disciplin, der dog henter sin inspiration fra andre videnskaber såsom sociologi, økonomi, informationsvidenskab, kunstteori, filosofi og kommunikationsvidenskab. Fakultært hører medievidenskaben oftest til humaniora.

I Danmark er der uddannelser medievidenskab ved Aarhus Universitet og Syddansk Universitet(Odense), mens uddannelsen på Københavns Universitet benævnes film- og medievidenskab. Bacheloruddannelsen i medievidenskab varer 3 år, mens kandidatuddannelsen, der giver titlen cand.mag. i medievidenskab, varer yderligere 2 år.

Videregående uddannelser i Danmark
Humaniora
Susanna Sommer

Susanna Sommer (født 17. december 1966) er en dansk freelancejournalist, radioproducent, vært og konceptudvikler.

Uddannelse 
Hun er uddannet på Danmarks Journalisthøjskole og har derudover læst på Institut for Litteraturvidenskab og DISPUK.

Karriere 
Siden 1993 har hun været vært, reporter og producer på en lang række kulturprogrammer på P3, P2 og P1. Hun er desuden konceptudvikler og medproducent på større P1-temaer som fx Spillet om Fremtiden (2004), Islams Ansigter (2005), Kristendom i Kød og Blod (2006), Bag Horisonten (om opdagelseslyst 2007) og Libido – sex på P1 (2008). Til daglig er hun vært på det reportagebårne samtaleprogram Stedsans på P1

Susanna Sommer har siden midten af 1990'erne desuden coachet studieværter og undervist i historiefortælling, reportage og livet bag mikrofonen.

Hun modtog i december 2007 Kryger-prisen.

Se også 
 ORD  
 Stedsans på P1
 Libido – sex på p1
 Reportageserie P1morgen 2007
 Temaudsendelse om opdagelsesrejser – i urskoven, rummet, kunsten og kønnet
 Islams Ansigter
 Kristendom i Kød og Blod

Radioværter fra Danmark
Ansatte i DR
Modtagere af Kryger-prisen
Blandingsprodukt (smør)

Et blandingsprodukt er et mejeriprodukt, hvis hovedbestanddel er animalsk fedtstof (smør/mælkefedt), tilsat vegetabilsk fedstof (planteolie) med et lavere smeltepunkt. Det gør produktet mere smørbart.

Som hovedregel består blandingsproduktet af 80 procent smør og 20 procent planteolie som rapsolie, sojaolie eller palmeolie. Da disse olier indeholder flerumættede fedtsyrer, er der i blandingsprodukterne lidt mindre mættet fedt end i smør.

Blandingsprodukter er siden lanceringen blevet populært, selv om prisen næsten er den samme som på smør. I madlavningen er smør at foretrække.

Eksempler på blandingsprodukter 
 Lurpak Spreadable 
 Kærgården produceret af Arla Foods. 
 Bakkedal fra Dragsbæk Margarine. 
 Smørbart fra SuperBest 
 Tusindfryd produceret af Arla Foods. 

Smør
Vegetabilske olier
Joseph Campbell

Joseph Campbell (født 26. marts 1904, død 30. oktober 1987) var en amerikansk professor i mytologi, forfatter og foredragsholder, bedst kendt for sit arbejde indenfor komparativ mytologi og komparativ religion.

Indflydelse på Hollywood 
Joseph Campbell har haft en vis indflydelse på manuskriptudviklingen i Hollywood. Han blev internationalt kendt i 1977; den første film i Star Wars-serien var netop kommet ud, og George Lucas gav Campbell æren for filmens succes. Campbells idéer har også haft indflydelse på Walt Disney Company, først og fremmest på filmen The Lion King.

Bibliografi i udvalg 
Campbells forfatterskab er omfattende. Hovedværkerne er:
 The hero with a thousand faces (1949)
 The Masks of God (1959–1968)
 The Power of Myth (1988). i interview med Bill Moyers

Eksterne henvisninger 

Faglitterære forfattere fra USA
Religionsvidenskabsfolk
Personer fra New York
Fortællerteknik
Mytologi
Amerikanere i 1900-tallet